Μίκρο

Οι Μίκρο είναι ένα τετραμελές ελληνικό μουσικό συγκρότημα  από τη Θεσσαλονίκη. Η μουσική τους είναι κατά κύριο λόγο ηλεκτρονική και χορευτική με αναφορές στην dance, το trip hop και τον ήχο της δεκαετίας του '80, Έχουν κυκλοφορήσει επτά άλμπουμ, ανάμεσα στα οποία είναι και το σάουντρακ της ταινίας E-mail.

Ιστορικό 
Το συγκρότημα δημιουργήθηκε το 1997 στη Θεσσαλονίκη, σε μια περίοδο που η δημοτικότητα της ηλεκτρονικής χορευτικής μουσικής απλωνόταν παγκοσμίως, χωρίς όμως να υπάρχουν πολλοί καλλιτέχνες που ασχολούνταν με τον συγκεκριμένο ήχο στην Ελλάδα. Ο Νίκος Μπιτζένης αρχίζει να πειραματίζεται με τον Γιάννη Λευκαδίτη πάνω στους σύγχρονους ηλεκτρονικούς ρυθμούς, αξιοποιώντας τις επιρροές τους από την ηλεκτροπόπ του '80, από συγκροτήματα όπως οι Depeche Mode, οι New Order, οι Erasure και Duran Duran.

Το όνομα που επέλεξαν είναι πρόθεμα μονάδας μέτρησης που έχει συσχετιστεί με την τεχνολογία των ηλεκτρονικών υπολογιστών.

Στο αρχικό δίδυμο προστέθηκαν σταδιακά και οι Πάνος Τόλιος (drums, κρουστά), γνωστός και από τα Ξύλινα Σπαθιά, και ο Γιώργος Κωστόπουλος (μπάσο). Διάφορες γυναικείες φωνές δοκιμάστηκαν από το σχήμα, όπως η Ηλέκτρα Δημητριάδου και η Ελίζα Πατσαλίδου, με τις οποίες κυκλοφόρησαν τον Ιανουάριο του 1999 το EP Σταγόνες από τη Warner music, από το οποίο ακούστηκε πολύ στα ραδιόφωνα το «Άσπρη Σοκολάτα» το οποίο κυκλοφόρησε και σε ξεχωριστό σινγκλ.

Τον Σεπτέμβριο του 1999, οι Μίκρο άλλαξαν σύνθεση. Οι Τόλιος και Κωστόπουλος αποχώρησαν και στο group μπήκε ο Στέλιος Εμμανουηλίδης που χειρίζεται τα samples και τα sequencers, ενώ εκτελεί και χρέη dj. Παράλληλα η αναζήτηση γυναικείας φωνής κατέληξε στην καταγόμενη από τη Βέροια Ρία Μαζίνη, η οποία έγινε μέλος. Λίγο αργότερα την ίδια χρονιά ακολούθησε το πρώτο τους άλμπουμ, Το Τέλος Του Κόσμου. Το 2001 έγραψαν τη μουσική υπόκρουση για την ταινία E-mail του Μάρκου Χολέβα.

Το 2003 κυκλοφόρησαν το Mίκρο Tronik*πλάσμα, το οποίο με κομμάτια όπως το ομώνυμο και το «Η σειρά σου» ακούστηκε αρκετά και πούλησε 15.000 αντίτυπα και έγινε η μεγαλύτερη εμπορική επιτυχία τους μέχρι σήμερα. Ένα χρόνο μετά αποχώρησαν από τη Warner, θεωρώντας πως η εταιρεία δεν τους στήριζε και τους είχε αδικήσει οικονομικά, μη αποδίδωντάς τους όλα τα δικαιώματα από τη χρήση της μουσικής τους σε διαφημίσεις. Ίδρυσαν τη δική τους δισκογραφική εταιρεία, την Undo Records, αρχικά μόνο για τις κυκλοφορίες του συγκροτήματος αλλά γρήγορα προσέθεσαν και άλλους καλλιτέχνες.

Τον Μάιο του 2006 κυκλοφόρησε στο διαδίκτυο σε μορφή mp3 μία συλλογή από remix των Μίκρο σε παλιά ελληνικά τραγούδια (Τζένη Βάνου, Αλίκη Βουγιουκλάκη, Μελίνα Μερκούρη κ.α.). Το bootleg αυτό δεν κυκλοφόρησε επίσημα λόγω πνευματικών δικαιωμάτων, αλλά παρ’ όλα αυτά εμφάνισε επιτυχία και παίχτηκε πολύ στο ελληνικό ραδιόφωνο. Την επόμενη χρονιά κυκλοφόρησε μια ηχογράφησή τους με την Ελένη Τσαλιγοπούλου στα πλαίσια των Mad Secret Concerts και λίγο αργότερα το πέμπτο CD τους, Restart, οι πωλήσεις του οποίου όμως ήταν απογοητευτικές, καθώς δεν ξεπέρασε τα 1.000 αντίτυπα. Επέστρεψαν στη δισκογραφία τον Οκτώβριο του 2009 με την ταυτόχρονη κυκλοφορία δύο CD, του αγγλόφωνου Upload, το οποίο προοριζόταν για τη διεθνή αγορά και του Download, το οποίο περιελάμβανε πέντε από τα τραγούδια του Upload και άλλα πέντε με ελληνικό στίχο. Στη συνέχεια το συγκρότημα έκανε μια μακριά παύση από τις ηχογραφήσεις.

Στο ενδιάμεσο ο Μπιτζένης ασχολήθηκε με το προσωπικο του alter ego, Nikkon ενώ ξεκίνησε και μια συνεργασία με τον Γιώργο Γερανιό κάτω από το όνομα Fotonovela.

Το συγκρότημα άρχισε να δραστηριοποιείται ξανά το 2013 με μια σειρά συναυλιών. Το 2014 ήταν μια χρονιά μεγάλων αλλαγών. Η Μαζίνη, μέχρι τότε βασική τραγουδίστρια και στιχουργός αποχώρησε τον Απρίλιο και αντικαταστάθηκε από την Chloe Ann (Κλόι Αν). Παράλληλα έφυγε και ο Εμμανουηλίδης και αντικαταστάθηκε από τον 5irc. Τον ίδιο μήνα κυκλοφόρησε και το νέο άλμπουμ του συγκροτήματος με τον τίτλο New. Ο δίσκος σηματοδότησε μια νέα περίοδο για το συγκρότημα με τα αγγλόφωνα τραγούδια να υπερτερούν για πρώτη φορά σε δουλειά τους, σε μια προσπάθεια να διεισδύσουν στη διεθνή αγορά.

Μουσική και σκηνική παρουσία 
Ο ήχος τους είναι κατά βάση ηλεκτρονικός, αλλά με την επένδυση διαφόρων ηλεκτρικών οργάνων (κιθάρα, μπάσο) και πολλών sample (δειγμάτων) από φυσικούς ήχους. Ενώ η αρχική αναφορά των Μίκρο ήταν η ηλεκτροπόπ του ’80, σύντομα υπήρχαν δείγματα από big beat, trip hop, drum ‘n bass, easy listening, dance και techno, ακόμα και μουσική α λα James Bond δεκαετίας του ’60, καθώς και μουσικές επιρροές από τους ήχους ανεξάρτητων εταιρειών όπως: 4ad , skint , mo-wax, warp, wall of sound.

Στις συναυλίες τους οι Μίκρο συνδυάζουν την μουσική τους με την εικόνα, παρουσιάζοντας με βιντεοπροβολέα υλικό που έχουν επιμεληθεί οι ίδιοι. Έχουν σκηνοθετήσει οι ίδιοι αρκετά από τα βίντεο κλιπ τους.

Παραπομπές

Εξωτερικοί σύνδεσμοι
Επίσημη ιστοσελίδα
Μίκρο στο Myspace

Ελληνικά pop συγκροτήματα
Ελληνικά συγκροτήματα ηλεκτρονικής μουσικής
Ελληνικά μουσικά συγκροτήματα